钦定古今图书集成/明伦汇编/官常典/第212卷 > 萧仿
## 钦定古今图书集成/明伦汇编/官常典/第212卷 > 萧仿

按《唐书萧瑀传》：“瑀从子钧，钧五世孙仿，字思道，太和
中，擢进士第，除累给事中。宣宗力治，喜直言，尝以李
璲为岭南节度使，使者已赐节，而仿封还诏书。帝方
作乐，不暇命使，遣优工趋出追之，未及璲所而还。后
以封敕脱误，法当罚。”侍讲学士孔温裕曰：“给事中駮
奏，为朝廷论得失，与有司奏事不类，不应罚。”诏可。令
狐绹用李琢经略安南，琢以暴沓免。俄起为寿州团
练使，仿劾奏琢无所回，时推其直。自集贤学士拜岭
南节度使。南方珍贿丛伙，不以入门。家人病，取槁梅
于厨以和剂。仿知，趣市还之。咸通初，为左散骑常侍。
懿宗怠政事，喜佛道，引桑门入禁中为祷祠事，数幸
佛庐，广施予。仿谏，以为“天竺法割爱取灭，非帝王所
尚慕。今笔梵言，口佛音，不若惩谬赏滥罚，振殃祈福。
况佛者可以悟取，不可以相求。”帝虽昏纵，犹嘉叹其
言。后官数迁，拜义成军节度使。滑州濒河，累岁水坏
西北防，仿徙其流远去，树堤自固，人得以安。以兵部
尚书再判度支，进中书侍郎、同中书门下平章事。再迁司空、兰陵县侯。时天下盗起，宦人持兵柄，仿以鲠
直，为权近所忌。卒，年八十。子廪，字富侯，第进士，迁尚
书郎。仿领南海，解官往侍，为人退约少合。南海多谷
纸，仿敕诸子缮补残书，廪谏曰：“州距京师且万里，书
成不可露，赍必贮以囊笥，贪者伺望，得无薏苡嫌乎？”
仿曰：“善。吾思不及此。”乃止。广明初，以谏议大夫知制
诰，请厉止夜行，以备贼谍。出太仓粟，贱估以济贫民。
俄迁京兆尹。田令孜养子有罪亡击捕，吏系狱请救，
踵门，廪不纳，杖杀之，内外畏詟。令孜拒黄巢，以廪为
粮料使，辞疾贬贺州司户参军事。会襄王窃据，挈族
逃河朔，镇冀节度使王镕厚礼之。光化中，以给事中
召，不至，卒。